
Innledning

Forskjellige tider har beskrevet mennesket på ulike måter. Samtidig har ikke menneskets grunnleggende natur endret seg vesentlig.

«Et nytt blikk på menneskenaturen» er tenkt som en oppslagsbok for den som ønsker å utforske menneskets natur. Den er en omarbeidelse og en vesentlig utdypning av «Den lille boken om Human Design».

Boken tar utgangspunkt i det opprinnelige Human Design systemet beskrevet av Ra Uru Hu. Med dette systemet har vi fått en metode til å kartlegge menneskets indre landskap. I denne boken sees Human Design i lys av både ny og gammel kunnskap om mennesket, med paralleller til taoismen, edda-læren og vestlig psykologi. Denne syntesen av kunnskap har fått navnet ‘Menneskenaturen’.

I den første del av boken beskrives Human Design systemet. Den er delt i tre områder:


	Din energi-flyt, beskriver de grunnleggende elementene i Human Design kartet.

	Ditt mandat, dreier seg om den oppgaven vi har i livet, våre medfødte egenskaper, og hvordan vi bruker disse egenskapene på vår livsreise.

	Din indre natur, omhandler hvordan vi kan avdekke våre skyggesider og bli mer bevisst vår natur.



Den andre delen av boken sammenligner Human Design systemet med tidligere tiders menneskeforståelse. Her beskrives menneskets natur i lys av:


	Taoismens fem-elements-lære, fundamentet i kinesisk medisin og tankegang.

	Sammenhengen mellom Human Design-kartet og edda-lærens Yggdrasil, verdenstreet fra skandinavisk mytologi.



Den tredje delen av boken: Veien til deg selv, knytter Human Design systemet opp mot C. G. Jungs forståelse av menneskets arketyper og en tidløs forståelse av menneskets natur, beskrevet i «Veien» av Vigdis Garbarek.

NB. Der hvor jeg går ut over det opprinnelige Human Design systemet, er det tydelig gjort rede for.


Du er som et frø,

og ditt frø inneholder alt

du noen gang kan være.

~ Nina Enger







DEL I

Human Design

1. Opprinnelsen

Human Design kan åpne døren til

selvkjærlighet, kjærlighet til livet og

kjærlighet til andre gjennom forståelse.

~ Ra Uru Hu






Ra Uru Hu

I 1987 hadde kanadieren Robert Alan Krakower (senere Ra Uru Hu) en åpenbaring på den spanske øya Ibiza. I løpet av 8 døgn mottok han informasjon om det som ble til Human Design systemet. Det er et praktisk redskap for å forstå seg selv og andre.


[image: Foto 1. Ra Uru Hu viet 25 år av sitt liv til å utvikle og undervise systemet rundt om i verden inntil han forlot livet i 2011 (foto www.jovianarchive.com).]

Foto 1. Ra Uru Hu viet 25 år av sitt liv til å utvikle og undervise systemet rundt om i verden inntil han forlot livet i 2011 (foto www.jovianarchive.com).






Human Design

…en syntese av moderne kunnskap og esoterisk viten

Den informasjonen Ra Uru Hu mottok er en sammenstilling av:


	Kvantemekanikk: Den delen av fysikken som beskriver partikler som er mindre enn atomer (nøytrinoer). I sin mest komplette form søker den å beskrive oppbygningen av all materie og stråling.

	Astronomi: Vitenskapen om himmellegemene og verdensrommet.

	Cellebiologi: Kunnskapen om cellenes oppbygning og natur.

	Genetikk: Læren om genenes egenskaper og utnyttelse.



og


	I’Ching: I’Ching er en eldgammel esoterisk tekst. Den regnes blant Kinas eldste bøker, nedtegnet for ca. 3 000 år siden.

	Astrologi: Kunnskapen om stjernetegnene og planetene og deres energetiske påvirkning på livet.

	Chakra systemet: Hinduistisk beskrivelse av menneskets indre energisentre.

	Kabbala: En av hoved tradisjonene innen jødisk mystikk.






Astrologi, astronomi og kvantemekanikk… kunnskapen om dine muligheter

Du blir født inn i tid og rom. Ifølge astrologisk filosofi fødes du når energiene i solsystemet korresponderer med dine iboende energier. Det vil si at solen, månen og planetene står i ‘rett’ stjernetegn og har en bestemt innbyrdes plassering i forhold til tidspunktet på døgnet og det stedet du er i fødselsøyeblikket.

Tilsvarende et astrologisk horoskop er ditt personlige Human Design kart et resultat av dato, tid og sted for din fødsel. I et Human Design perspektiv vil du, i det øyeblikket du fødes, motta energi-avtrykket fra de nøytrinoene som gjennomstrømmer deg. Nøytrinoene er de minste elementærpartiklene i rommet som vitenskapen kjenner til. Disse partiklene, med en milliontedel av massen til et elektron, gir og mottar energi som vi tolker som informasjon. De produseres i stjernene og bestøver, informerer, det de passerer igjennom i sin bevegelse gjennom rommet.

Nøytrinoastronomi er en gren av astronomien hvor man observerer nøytrinoer fra ulike objekter i universet. Nye oppdagelser innen dette forskningsfeltet og kvantemekanikken viser at det fysiske universet består av et altgjennomtrengende energifelt. Dette forskningsfeltet, med sine lover og lovmessigheter, gjør at vi kan forstå hvordan vi selv og universet fungerer.

Kunnskapen om nøytrinoene er viktig. Ifølge Human Design, bærer nøytrinoene informasjon fra det de passerer gjennom. Det vil si at nøytrinoene som kommer fra Månen, er preget av Månens energier; de fra Mars, energiene fra Mars, osv. Tilsvarende vil de nøytrinoene som passerer gjennom oss, bære vårt energi-avtrykk.

Nøytrinoenes påvirkning i fødselsøyeblikket bidrar til å fiksere dine allerede iboende egenskaper. Denne pregningen angir både dine bevisste og ubevisste muligheter for menneskelig vekst. Ditt Human Design kart viser hvilke energier som er tilgjengelige og virksomme i deg. Kartet gir kunnskap om dine iboende ressurser og peker på dine muligheter som menneske. Det gir en presis oversikt over hvilke egenskaper og tilbøyeligheter du har og hvordan disse best kan komme til uttrykk.

Her bekrefter Human Design det som all astrologi bygger på, at vår psyke og våre talenter er nært knyttet til de forskjellige planetenes energi og innbyrdes plassering på stjernehimmelen i fødselsøyeblikket.

Human Designet du fikk i fødselsgave kan ikke endres, men du kan gjøre det beste ut av den hånden du fikk utdelt. Hvert menneske har et unikt sett med kvaliteter, en indre natur, som reagerer på unike måter i forhold til omgivelsene. Når vi vet at ethvert menneske må leve i henhold til sin helt unike energistruktur, gir det større rom for forståelse, toleranse og varme oss mennesker imellom.

… en metafor:


Hver celle i vår biologiske kropp inneholder informasjon om hele kroppen. En hudcelle har instruksjons-manualen for hele kroppen, men for en spesiell celle er det kun ’kapitlet om huden’ som er tilgjengelig.

